- స్వదేశం వైపు దృష్టి సారిస్తున్న ప్రవాస టెక్కీలు
- 'రక్షణాత్మక' విధానాలతో తీవ్ర ఆందోళనలో ఐటీ
- మూసుకుపోతున్న అవకాశాలు
-  పరిస్థితి చేజారక ముందే సర్దుకొంటున్న ఉద్యోగులు
నవతెలంగాణ, వాణిజ్య విభాగం: కామారెడ్డికి చెందిన సంతోష్‌ కష్టపడి ఇంజినీరింగ్‌ చేసి దిగ్గజ ఐటీ కంపెనీలో ఉద్యోగం సంపాదించుకున్నాడు. అతనిలో ప్రతిభను గుర్తించిన కంపెనీ హెచ్‌1-బీ వీసాపై సంతోష్‌ను అమెరికాకు పంపింది. ఎంతో కష్టపడి లక్ష్యం చేరుకున్నానని.. ఇక్కడ మెరుగ్గా కష్టపడితే అమెరికాలోనే సెటిల్‌ అయిపోవచ్చన్నది ఆయన లక్ష్యం. కానీ ట్రంప్‌ గెలుపుతో ఆయన అంచనాలు తారుమారయ్యాయి. అమెరికాలో సెటిల్‌ అవ్వడం విషయం అటుంచితే.. ఉన్న ఉద్యోగం కూడా కొండెక్కే ప్రమాదం నెలకొంది. దీంతో సంతోష్‌ అమెరికాలో నిద్రలేని రాత్రులు గడుపుతున్నాడు. కంపెనీ హెచ్‌ఆర్‌ నుంచి ఏలాంటి ఈ-మెయిల్‌ వచ్చినా ఉలిక్కి పడుతున్నాడు. అమెరికాలో అందుబాటులో ఉన్న ఇతర మార్గాలను అన్వేషిస్తూనే.. మరోవైపు స్వదేశంలో ఉన్న మెరుగైన ఆఫర్ల గురించీ ఆరా తీస్తున్నాడు.
శ్వేత హైదరాబాద్‌ అమ్మాయి గత ఏడాదే అమెరికాలో ఎంఎస్‌ చేసేందుకు వాషింగ్టన్‌ వెళ్లింది. చదువుకుంటూనే అక్కడే మంచి కంపెనీలో ఓ ఉద్యోగం సంపాదించుకోవాలన్నది ఆమె డాలర్‌ డ్రీమ్‌. అయితే ఇప్పుడు ట్రంప్‌ రక్షణాత్మక విధానాలతో ఆమె భవిష్యత్తు అగమ్యగోచరంగా తయారైంది. స్థానికంగా ఉద్యోగాలు లభించడం క్రమంగా కష్టతరంగా మారుతోంది. దీంతో శ్వేత భారత్‌లోని ఐటీ కంపెనీల్లో మంచి ఆఫర్లును గురించి ఆన్‌లైన్‌లో తెలిసినవారందరిని అడిగి తెలుసుకొంటోంది. ఇది కేవలం ఒక్క సంతోష్‌, శ్వేతల అందోళన, అవస్థే కాదు. అమెరికా, ఆస్ట్రేలియాల్లో ఉద్యోగం చేస్తున్న వారిలో చాలా మంది ఇలాంటి అభద్రతాభావాన్నే అనుభవిస్తున్నారు. అమెరికాలో పరిస్థితులు విషమించక ముందే స్వదేశంలో మెరుగైన అవకాశాలుంటే జంప్‌ చేద్దామని చూస్తున్నారు.
ఒక్కోక్క ద్వారం మూసుకుపోతోంది..
నిన్న అమెరికా తరువాత బ్రిటన్‌, సింగపూర్‌, ఆస్ట్రేలియా తాజాగా న్యూజిలాండ్‌ ఇలా ఒక్కో దేశం స్థానికులకే ఉద్యోగాల పేరుతో వీసా విధానాలను కఠినతరం చేస్తూ వస్తున్నాయి. దీంతో విదేశీ మార్కెట్లలో ఉద్యోగాలు చేస్తున్న వారిని కొత్త భయాలు వెంటాడుతున్నాయి. భవిష్యత్తు భారంగా అగుపిస్తుండడంతో వారు తీవ్ర ఆవేదనకు గురవుతున్నారు. అమెరికా సంగతి అటుంచితే బ్రిటన్‌ ఇప్పటికే భారత టెక్కీలకు ఇచ్చే వీసాల రుసుమును సామాన్యులు అందుకోలేనంత స్థాయికి పెంచేసింది. మరోవైపు అసియా-పసిఫిక్‌ ప్రాంతంలో ఐటీకి అతిపెద్ద మార్కెటైన సింగపూర్‌ కూడా ఇదే దిశగా అడుగులేస్తోంది. దాదాపు 200 మంది భారతీయుల వర్క్‌ పర్మిట్ల్‌ను తొక్కిపెట్టింది. మరోవైపు ఆస్ట్రేలియా ప్రధాని కూడా ట్రంప్‌ బాటలో తాజాగా 'వీసా-457' విధానాలను రద్దు చేస్తున్నట్టు ప్రకటించారు. ఆ దేశంలో ఈ తరహా వీసాపై దాదాపు 95,000 మంది భారతీయులు ఉద్యోగం చేసుకుంటున్నారు. దీంతో వీరికి కూడా అనూహ్య కష్టాలు వచ్చిపడ్డాయి.
ఇప్పటికే 7,000 మంది స్వదేశానికి..
వీసా నిబంధనల కఠినతర ప్రక్రియ ప్రస్తుతం దస్త్రాల స్థాయిలోనే ఉంది. ఇది ఆచరణ స్థాయికి వచ్చే సరికి తమకు ఎలాంటి ముప్పు వస్తుందోనని దాదాపు 85 శాతానికి పైగా టెక్కీలు ఆందోళన చెందుతున్నట్టుగా ఒక సర్వే తెలిపింది. గత డిసెంబరు- మార్చి మధ్య కాలంలో స్వదేశం వైపు దృష్టి సారిస్తున్న వారి సంఖ్య అమాంతం 10 రెట్లు పెరిగినట్టుగా అమెరికాలో ఐటీ విశ్లేషక సంస్థల గణాంకాలు చెబుతు న్నాయి. గత డిసెంబరులో దాదాపు 700 మంది భారతీయులు బ్యాగులు సర్దుకొని స్వదేశీ బాట పట్టగా.. మార్చి నాటికి ఈ సంఖ్య 7000లకు చేరిందని 'మింట్‌' అమెరికా సమాచారాన్ని విశ్లేషిస్తూ వెల్లడించింది.
తక్షణ ప్రమాదం లేకపోవచ్చు..
ట్రంప్‌ తాజా ఉత్తర్వులతో హెచ్‌1-బీ వీసాలపై ఇప్పటికిప్పుడు ఎలాంటి ప్రభావం ఉండకపోవచ్చని అమెరికా ప్రభుత్వ వర్గాలు చెబుతున్నాయి. ఐటీ పరిశ్రమలకు ప్రాతినిధ్యం వహించే నాస్కామ్‌ కూడా ఇదే విషయం చెబుతోంది. పైగా.. 2018కి సంబంధించి హెచ్‌1-బీ లాటరీ ప్రక్రియ కొనసాగుతుందని తెలిపింది. అయితే భవిష్యత్తులో మాత్రం ప్రతికూల పరిస్థితులు ఎదురయ్యే అవకాశాలు ఉన్నట్టుగా నాస్కామ్‌ విశ్లేషిస్తోంది. రానున రోజుల్లో కంపెనీలు నిబంధనలు పాటించే క్రమంలో ఉద్యోగుల నిర్వహణ భారమై అత్యధిక టెక్కీలు ఉపాధి కోల్పోయి స్వదేశీ బాట పట్టాల్సిన పరిస్థితి ఎదురుకానుందన్నది భయంకర నిజం. అమెరికాలో ఉద్యోగం చేస్తున్న టెక్కీలు ఏడాదికి మన దేశానికి దాదాపు రూ.71,000 కోట్లకు పైబడే రెమిటెన్సెస్‌ రూపంలో సొమ్ము పంపుతున్నారు. రానున్న రోజుల్లో ఇవి భారీగా తగ్గిపోనున్నాయి. దీంతో ఈ ప్రభావం దేశ ఆర్థిక వ్యవస్థపై తీవ్రంగానే ప్రతిబింబించే అవకాశం కనిపిస్తోంది.
భారత్‌లోనే మెరుగ్గా స్థిరపడొచ్చు..
ప్రపంచ వ్యాప్తంగా రక్షణాత్మ ధోరణి పెరిగి టెక్కీలకు అవకాశాలు తగ్గిపోతున్న నేపథ్యంలో యువత ఆందోళన చెందాల్సిన అవసరం లేదంటున్నారు 'పెగా సిస్టమ్స్‌' వ్యవస్థాపకులు, సీఈవో సుమన్‌ రెడ్డి. అపార మేథస్సు ప్రతీకలైన భారత యువత చాలా కాలంగా అవకాశాలున్న మార్కెట్లను వెతుక్కోవడం.. అక్కడే స్థిర పడడంపైనే దృష్టిసారిస్తూ వస్తున్నారని అన్నారు. తాజా సంక్షోభాన్ని మేటీ అవకాశంగా మార్చుకోంటే అద్భుతాలు చేయవచ్చని ఆయన 'నవతెలంగాణ' వేదికగా టెక్కీలకు సూచించారు. ప్రపచంలోనే అత్యధిక జనాభా కలిగిన దేశమైన భారత్‌లో అపార అవకాశాలు న్నట్టు ఆయన తెలిపారు. యువత తన ఆలోచన తీరును మార్చుకొని భారత్‌ను ప్రధాన మార్కెట్లకు దీటుగా తీర్చిదిద్దడంపై దృష్టి సారిస్తే విదేశాల్లో కంటే కూడా స్వదేశంలోనే మెరుగ్గా స్థిరపడొచ్చని ఆయన అన్నారు. డిజిటల్‌ ఇండియా, డిజిటలైజేషన్‌ కార్యక్రమాలతో పాటు దేశీయంగా పరిశ్రమల స్థాపనకు సర్కారు కల్పిస్తున్న అవకాశాలను అందిపుచ్చుకొంటే భారత్‌లోనే అద్భుతాలు చేయవచ్చని ఆయన అన్నారు.
సేవల వాణిజ్యంలో స్వేచ్ఛ రావాలి..
అభివృద్ధి చెందిన దేశాలు రక్షణాత్మక విధానాల్లో భాగంగా వీసా నిబంధనలను కఠినతరం చేస్తుండడం పట్ల భారత సర్కారు తన ఆవేదనను వ్యక్తం చేసింది. ప్రపంచ వ్యాప్తంగా సేవల వాణిజ్యం స్వేచ్ఛాయు తంగా సాగేందుకు 'వరల్డ్‌ ట్రేడ్‌ ఆర్గనైజేషన్‌' (డబ్ల్యూటీవో) అందరికీ అమోదయోగితమైన విధానాన్ని అమలులోకి తేవలని భారత్‌ డబ్ల్యూటీ వోను కోరింది. అమెరికాతో సహా పలు దేశాలు రక్షణాత్మక విధానాలను పాటిస్తున్న నేపథ్యంలో భారత్‌ డబ్యూటీవో ముందు ఈ దిశగా తన వాదనను బలంగానే వినిపిస్తోందని కేంద్ర వాణిజ్య, పరిశ్రమల శాఖ మంత్రి నిర్మలా సీతారామన్‌ తెలిపారు.
మీ స్నేహితులకు రికమెండ్ చెయ్యండి